text: Durant el mes d'octubre, des de la Regidoria de Participació Ciutadana de l'Ajuntament de Massamagrell, es van estar treballant les mocions d'adhesió del propi Ajuntament a la Xarxa d'Entitats Locals per la Transparència i Participació Ciutadana de la FEMP i a l'Observatori Internacional de la Democràcia Participativa, que van ser aprovades per unanimitat de tots els grups polítics amb representació municipal en el Ple del dia 29 de novembre.
  La Xarxa d'Entitats Locals per la Transparència i Participació Ciutadana de la Federació Espanyola de Municipis i Províncies constitueix un espai en el qual compartir recursos i generar sinergies entre municipis, amb la finalitat de millorar les relacions entre l'administració i la ciutadania sota els principis del Govern Obert. Així mateix, l'Observatori Internacional de la Democràcia Participativa (OIDP) s'erigeix com la més àmplia xarxa mundial de democràcia participativa del món, aglutinant a més de 851 ciutats de 84 països, entitats, organitzacions i centres de recerca, que contribueixen, a través de diferents projectes i activitats, a la producció i millora del coneixement en el camp de la democràcia participativa, així com a la promoció d'instruments que possibiliten als governs locals membres enfortir-la.
  "A partir d'aquest moment, l'Ajuntament comença a treballar en els tràmits per a la seua adhesió a aquestes entitats. Açò permetrà al consistori contribuir i beneficiar-se de l'intercanvi d'experiències i recursos, i de la cooperació i producció d'actuacions en matèria de transparència pública i participació ciutadana entre els governs, entitats, organitzacions i centres de recerca pertanyents a les mateixes", explica la regidora de Participació Ciutadana, Raquel Gómez.
  "L'adhesió de l'Ajuntament de Massamagrell a la Xarxa d'Entitats Locals per la Transparència i Participació Ciutadana de la FEMP i al OIDP, suposa un pas més en l'estratègia municipal de Govern Obert Massamagrell Obert, enriquint-se, d'aquesta manera, la incorporació holística dels principis de la transparència i la participació ciutadana en els processos de gestió municipal i d'elaboració de polítiques públiques", comenta l'alcalde, Pep Galarza.